“โตโยต้า” เปิดยอดขายตลาดรถยนต์ในไทยก.พ.62 พุ่ง 9.1% คาดมี.ค.โตต่อ รับอานิสงส์เลือกตั้ง
"โตโยต้า" เปิดยอดขายตลาดรถยนต์ในไทยก.พ.62 พุ่ง 9.1% คาดมี.ค.โตต่อ รับอานิสงส์เลือกตั้ง-มอเตอร์โชว์
22 มี.ค. 2562

นางปวีณา นันทิกุลวาณิช ผู้ช่วยกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด เปิดเผยว่า ตลาดรถยนต์เดือนกุมภาพันธ์ 2562 มีปริมาณการขายทั้งสิ้น 82,324 คัน เพิ่มขึ้น 9.1% เมื่อเทียบกับช่วงเดียวกันของปีที่ผ่านมา ประกอบด้วย รถยนต์นั่ง 32,338 คัน เพิ่มขึ้น 9.2% รถยนต์เพื่อการพาณิชย์ 49,986 คัน เพิ่มขึ้น 9% ขณะที่ รถกระบะขนาด 1 ตัน ในเซกเมนท์นี้ มีจำนวน 40,951 คัน เพิ่มขึ้น 10.1% สืบเนื่องมาจากความต้องการของผู้บริโภคที่ยังคงมีอยู่สูง ประกอบกับความเชื่อมั่นของผู้บริโภคปรับตัวดีขึ้นต่อเนื่อง ล้วนส่งผลบวกให้กับตลาดรถยนต์ในเดือนกุมภาพันธ์
ขณะที่ตลาดรถยนต์สะสม 2 เดือน (ม.ค.-ก.พ.62) มีปริมาณการขาย 160,385 คัน เพิ่มขึ้น 12.9% เมื่อเทียบกับช่วงเดียวกันของปีที่ผ่านมา โดยตลาดรถยนต์นั่งมีอัตราการเติบโต 13% ตลาดรถยนต์เพื่อการพาณิชย์มีอัตราการเติบโต 12.9% แสดงให้เห็นว่า กิจกรรมส่งเสริมการขายจากค่ายรถยนต์ต่าง ๆ ที่มีมาอย่างต่อเนื่อง สามารถเป็นแรงจูงใจให้ผู้บริโภคตัดสินใจซื้อได้ง่ายขึ้น อีกทั้งสถานการณ์นักท่องเที่ยวในประเทศที่ดีขึ้น ตลอดจนราคาพืชผลทางการเกษตรหลายรายการปรับตัวดีขึ้น ซึ่งปัจจัยต่าง ๆ เหล่านี้ ส่งผลให้กำลังซื้อในปัจจุบันปรับตัวดีขึ้น
สำหรับในเดือนมีนาคม 2562 คาดว่าตลาดรถยนต์ยังคงเติบโต สืบเนื่องจากบรรยากาศการเลือกตั้งที่คึกคัก ส่งผลดีต่อสภาพเศรษฐกิจโดยรวมของประเทศ อีกทั้งการจัดงานมอเตอร์โชว์ในช่วงปลายเดือนถือเป็นอีกหนึ่งปัจจัยบวกต่อตลาดรถยนต์ อย่างไรก็ตาม แม้ว่าความกังวลเกี่ยวกับสถานการณ์สงครามการค้าระหว่างประเทศ อาจส่งผลกระทบต่อความเชื่อมั่นของผู้บริโภคอยู่บ้าง แต่ก็จะไม่ส่งผลกระทบต่อตลาดรถยนต์มากนัก